**OBRAZLOŽENJE**

**prijedloga Odluke o kriterijima za ostvarivanje prava na sufinanciranje troškova programa predškolskog odgoja i obrazovanja u ustanovama drugih osnivača te u obrtima registriranim za čuvanje djece**

Ovom Odlukom se utvrđuju uvjeti, mjerila te postupak za ostvarivanje prava na sufinanciranje, kao i visina sufinanciranja programa predškolskog odgoja i obrazovanja u ustanovama drugih osnivača te u obrtima registriranim za čuvanje djece.

Do sada su postojale dvije važeće odluke kojima su bila regulirana ta pitanja i to; Odluka o kriterijima za ostvarivanje prava na sufinanciranje troškova programa u ustanovama predškolskog odgoja i obrazovanja drugih osnivača za pedagošku godinu 2022./2023. ("Službene novine Primorsko-goranske županije" broj 22/22) i Odluka o uvjetima i načinu sufinanciranja djelatnosti dadilja ("Službene novine Primorsko-goranske županije" broj 5/15). Odluka kojom je reguliran smještaj djece u ustanovama drugih osnivača donosila se za svaku pedagošku godinu, dok je Odluka o sufinanciranju djelatnosti dadilja na snazi od 2015. godine te se od tada nije mijenjala. Donošenjem ove Odluke pitanje sufinanciranja smještaja djece, bilo u ustanovama drugih osnivača ili obrtima registriranim za čuvanje djece, bilo bi objedinjeno te bi vrijedilo dok je Odluka na snazi, a korisnici bi za svaku pedagošku godinu Gradu Opatiji podnosili zahtjev za sufinanciranje.

Intencija je bila da se objedinjavanjem tih odluka definiraju isti uvjeti za ostvarivanje prava, kao i visina sufinanciranja Grada, bez obzira da li se dijete upisuje u program u ustanovu drugog osnivača ili u obrt registriran za čuvanje djece. Naime, do sada su za smještaj djece u ustanove drugih osnivača bili propisani jedni uvjeti, a za smještaj kod dadilja drugi. Također, razlika je postojala i kod visine sufinanciranja. Grad Opatija sufinancirao je smještaj djece u ustanovama drugih osnivača u visini razlike između utvrđene ekonomske cijene za program u koji se dijete upisuje i cijene koju plaćaju roditelji u toj ustanovi, utvrđenih odlukom ili drugim aktom nadležnog tijela te ustanove, uz uvjet da taj iznos ne može biti veći od razlike između ekonomske cijene i cijene koju plaćaju roditelji za istovjetni program u Dječjem vrtiću Opatija. Što se tiče smještaja djece kod dadilja, Grad Opatija do sada je sufinancirao smještaj u iznosu od 60%, ali do maksimalnog iznosa od 1.200,00 kn mjesečno.

Novom odlukom predlaže se da maksimalan iznos sufinanciranja ne može biti veći od razlike između ekonomske cijene i cijene koju plaćaju roditelji za istovjetni program u Dječjem vrtiću Opatija, pri čemu cijena koju plaćaju roditelji ne može biti niža od cijene usluge koja se plaća za istovjetni program u Dječjem vrtiću Opatija.

Novina koja se uvodi ovom Odlukom je da se svoj djeci koja pohađaju program u ustanovama drugih osnivača ili u obrtima registriranim za čuvanje djece, a drugo su ili svako sljedeće dijete u istoj obitelji, omogući financiranje ukupnog troška programa na teret Grada Opatije. Odlukom o mjerilima za naplatu usluga Dječjeg vrtića Opatija od roditelja-korisnika usluga propisano je da za drugo i svako sljedeće dijete iz obitelji (istog domaćinstva) upisano u programe Dječjeg vrtića, umanjene nominalne cijene iznosi 100 %. Također, umanjenje nominalne cijene iznosi isto 100% ukoliko se starije dijete iz iste obitelji (istog domaćinstva) nalazi na redovitom školovanju (osnovan škola, srednja škola ili fakultet). Uvođenjem iste odredbe i u ovu Odluku željelo se svim korisnicima iz našega Grada omogućiti iste uvjete smještaja tj. sufinanciranja bez obzira koji dječji vrtić odnosno obrt dijete pohađa.

Za pedagošku godinu 2022./2023. predviđa se da će se kapacitetima Dječjeg vrtića Opatija udovoljiti potrebama svih roditelja s područja Grada Opatije za smještaj djece u programe vrtića i to za one koji su u trenutku upisa zadovoljili uvjete (dijete i roditelj/i imaju prebivalište (stalno boravište za strance) na području Grada Opatije, a roditelji su zaposleni). Međutim, na listi čekanja imamo još 28 jasličke djece koja formalno u trenutku upisa nisu zadovoljila uvjete – od toga 13 djece koja će navršiti godinu dana nakon 1.9., 7 djece čiji 1 roditelj nije zaposlen, a ostatak su prijave van roka ili imaju prebivalište na području druge jls.

Međutim, ukoliko se okolnosti promjene (npr. roditelj se u međuvremenu zaposli) dijete ostvaruje uvjete za upis i potrebno mu je osigurati mjesto u odgojno-obrazovnoj skupini. U slučaju da u Dječjem vrtiću Opatija, zbog ograničenih kapaciteta odnosno zbog uvjeta propisanih Državnim pedagoškim standardom predškolskog odgoja i naobrazbe ( "Narodne novine" broj 63/08) nije moguće osigurati uključivanje djeteta u odgojno-obrazovni proces, omogućit će roditeljima da dijete upišu u vrtiće drugih osnivača ili obrte registrirane za čuvanje djece. Roditelji će na ovaj način moći upisati dijete u vrtiće kojima je osnivač druga jedinica lokalne samouprave ili u privatne vrtiće ili u obrte registrirane za čuvanje djece.

Podsjećamo, prošle pedagoške godine suglasnost za sufinanciranje troškova programa u ustanovama predškolskog odgoja i obrazovanja u drugim jedinicama lokalne samouprave odobreno je 1 djetetu uz uvjet prebivališta na području Grada Opatije odnosno na području Male i Vele Učke za sve članove zajedničkog domaćinstva, odnosno boravka za strane državljane te zaposlenost oba roditelja, dok za smještaj kod dadilja nije izdalo niti jedno rješenje.

Na osnovi navedenog predlaže se Gradskom vijeću da donese Odluku o kriterijima za ostvarivanje prava na sufinanciranje troškova programa predškolskog odgoja i obrazovanja u ustanovama drugih osnivača te u obrtima registriranim za čuvanje djece.

Prijedlog Odluke je na Javnom savjetovanju u razdoblju od 01.kolovoza zaključno s danom 30.kolovoza 2022.godine (30 dana).

GRADONAČELNIK

Fernando Kirigin, mag. oec.

Na temelju članka 2. Zakona o predškolskom odgoju i obrazovanja ("Narodne novine" broj 10/97, 107/07, 94/13 i 98/19), članka 37. Zakona o dadiljama ("Narodne novine" broj 37/13 i 98/19), članka 6. Odluke o utvrđivanju mjerila za osiguranje sredstava za zadovoljavanje javnih potreba u djelatnosti predškolskog odgoja i naobrazbe u Primorsko-goranskoj županiji ("Službene novine Primorsko-goranske županije" broj 10/11) i članka 29. Statuta Grada Opatije ("Službene novine Primorsko-goranske županije 25/09, 30/09-ispravak, 7/13, 3/18, 5/18-ispravak, 3/20 i 3/21), Gradsko vijeće Grada Opatije dana \_\_\_\_\_\_\_\_\_\_\_\_\_\_\_\_donosi

**ODLUKU**

**o kriterijima za ostvarivanje prava na sufinanciranje troškova programa predškolskog odgoja i obrazovanja u ustanovama drugih osnivača te u obrtima registriranim za čuvanje djece**

1. OPĆE ODREDBE

Članak 1.

1) Ovom Odlukom se utvrđuju uvjeti, mjerila te postupak za ostvarivanje prava na sufinanciranje, kao i visina sufinanciranja programa predškolskog odgoja i obrazovanja u ustanovama drugih osnivača te u obrtima registriranim za čuvanje djece.

2) Odredbe ove Odluke koje se odnose na roditelje, odnose se i na skrbnike i udomitelje.

3) Tijelo nadležno za rješavanje je upravno tijelo Grada Opatije nadležno za poslove predškolskog odgoja i obrazovanja ( u daljnjem tekstu "nadležno tijelo").

Članak 2.

1. Uvjeti za ostvarivanje prava su:
* prebivalište (za strance – stalni boravak) na području Grada Opatije za dijete,
* prebivalište (za strance – stalni boravak) na području Grada Opatije najmanje godinu dana prije podnošenja zahtjeva za jednog roditelja,
* zaposlenost oba roditelja djeteta (za samohrane roditelje – roditelj) i
* potvrda Dječjeg vrtića Opatija da je podnijeta prijava za upis djeteta u vrtić te da dijete nije upisano radi nedostatka kapaciteta.

2) Uvjeti iz stavka 1. alineje 1. do 4. moraju biti ispunjeni kumulativno.

3) Radi ispunjavanja uvjeta prebivališta odnosno stalnog boravka za strance potrebno je da roditelj koji podnosi zahtjev za upis djeteta i dijete imaju prebivalište ili stalni boravak (za strance) na području Grada Opatije, i to na istoj adresi.

4) Iznimno, za dijete i članove iste obitelji (istog domaćinstva) koji imaju prebivalište odnosno stalni boravak (za strance) na području Male i Vele Učke, uvjet za ostvarivanje prava je samo zaposlenost oba roditelja (za samohrane roditelje – roditelj) djeteta.

5) Roditelji koji imaju status redovnog učenika ili studenta izjednačavaju se sa zaposlenim roditeljima.

1. VISINA SUFINANCIRANJA

Članak 3.

1) Grad Opatija sufinancirati će troškove programa predškolskog odgoja i obrazovanja (ekonomska cijena) u ustanovama drugih osnivača te u obrtima registriranim za čuvanje djece u koje su upisana djeca odnosno cijene usluga koju plaćaju ili bi trebali plaćati roditelji.

2) Maksimalan iznos sufinanciranja ne može biti veći od razlike između ekonomske cijene i cijene koju plaćaju roditelji za istovjetni program u Dječjem vrtiću Opatija, pri čemu cijena koju plaćaju roditelji ne može biti niža od cijene usluge koja se plaća za istovjetni program u Dječjem vrtiću Opatija.

3) Iznimno od stavka 2. ovog članka, ukoliko je u program predškolskog odgoja i obrazovanja u ustanovama drugih osnivača te u obrtima registriranim za čuvanje djece upisano drugo i svako sljedeće dijete iz iste obitelji (istog domaćinstva), a starije dijete iz iste obitelji je upisano u programe Dječjeg vrtića Opatija ili se istovremeno nalazi na redovitom školovanju u osnovnoj ili srednjoj školi ili na fakultetu, Grad Opatija financira ukupnu cijenu usluge programa.

4) Pod starijim djetetom iz iste obitelji (istog domaćinstva) iz stavka 3. ovog članka podrazumijeva se dijete koje ima prebivalište odnosno stalni boravak na istoj adresi, kao i dijete istog roditelja za koje se traži sufinanciranje programa.

1. NAČIN OSTVARIVANJA PRAVA NA SUFINANCIRANJE

Članak 4.

1) Zahtjev za ostvarivanje prava na sufinanciranje troškova programa predškolskog odgoja i obrazovanja podnosi se za svaku pedagošku godinu.

2) Uz zahtjev se prilažu dokumenti kojima se dokazuje ispunjavanje uvjeta za sufinanciranje, a navedeni su na obrascu zahtjeva koji je dostupan u pisarnici i na web stranici Grada Opatije i to:

* potvrda o radnom statusu roditelja (potvrda ili elektronički zapis Hrvatskog zavoda za mirovinsko osiguranje, ne starija od mjesec dana od dana podnošenja zahtjeva, odnosno jednakovrijedna isprava koju je izdalo nadležno tijelo u inozemstvu (ovjereni prijevod), ukoliko je roditelj zaposlen u inozemstvu),
* potvrda Dječjeg vrtića Opatija da je podnijeta prijava za upis djeteta u vrtić te da dijete nije upisano radi nedostatka kapaciteta.
* potvrda o upisu djeteta u ustanovu ili obrt iz članka 1. ove Odluke sa podacima o visini ekonomske cijene ili cijene usluge te cijene koju plaćaju roditelji,
* preslika ugovora podnositelja zahtjeva s ustanovom ili obrtom iz članka 1. ove Odluke

3) Podnositelj zahtjeva koji želi ostvariti financiranje ukupne cijene programa iz članka 3. stavka 3. ove Odluke, dužan je uz dokumentaciju iz prethodnog stavka ovog članka dostaviti i potvrdu da je starije dijete iz iste obitelji (istog domaćinstva) upisano u program Dječjeg vrtića Opatija u pedagoškoj godini za koju se traži sufinanciranje ili potvrdu da se istovremeno nalazi na redovitom školovanju u osnovnoj ili srednjoj školi ili na fakultetu u školskoj/akademskoj godini za koju se traži financiranje.

Članak 5.

1) Ako podaci iskazani u zahtjevu nisu potpuni i/ili nisu dostavljeni svi prilozi navedeni u obrascu, podnositelj zahtjeva dužan je na traženje nadležnog tijela dopuniti zahtjev i/ili dostaviti tražene priloge u roku od 15 dana od dana dostave poziva za dopunu.

2) Nadležno tijelo, radi pojašnjenja ili utvrđivanja činjeničnog stanja nužnog za donošenje odluke, ovlašteno je od podnositelja zahtjeva zatražiti dodatnu dokumentaciju u roku iz stavka 1. ovog članka.

3) Smatrat će se da je podnositelj odustao od zahtjeva ako dopunjeni zahtjev odnosno traženi prilozi ne budu dostavljeni u roku iz stavka 1. ovog članka.

4) Nadležno tijelo, radi pojašnjenja ili utvrđivanja činjeničnog stanja nužnog za donošenje odluke, ovlašteno je prikupljati dokaze iz vlastitih evidencija ili evidencija drugih javnih tijela.

Članak 6.

1) O zahtjevu za ostvarivanje prava odlučuje se rješenjem u roku od 30 dana od dana podnošenja urednog zahtjeva temeljem podataka i dokumentacije iz zahtjeva kao i podataka iz službenih evidencija nadležnog tijela i evidencija drugih javnopravnih tijela, koje vrijedi za tekuću pedagošku godinu.

2) Ostvarivanje prava u pravilu započinje teći od prvog dana sljedećeg mjeseca nakon podnošenja zahtjeva .

3) Iznimno, korisnik započinje s ostvarivanjem prava i za mjesec u kojem je podnio zahtjev, ukoliko je zahtjev podnesen do desetog dana u mjesecu.

Članak 7.

S ustanovama i/ili obrtima, u koje su djeca koja su ostvarila pravo na sufinanciranje upisana, Grad Opatija će sklopiti ugovor o sufinanciranju.

Članak 8.

1) Korisnik prava je dužan odmah, a najkasnije u roku od 8 dana, prijaviti svaku promjenu činjenice koja bi utjecala na ostvarivanje prava.

2) U slučaju da se temeljem podataka iz stavka 1. odnosno drugih podataka s kojima raspolaže Grad Opatija utvrdi da su se promijenile činjenice i okolnosti koje su utjecale na ostvarivanje prava, korisniku će se ukinuti pravo na sufinanciranje.

3) U slučaju da se temeljem podataka s kojima raspolaže nadležno tijelo utvrdi da da je podnositelj zahtjeva kod podnošenja zahtjeva dao netočne podatke koje su utjecale na ostvarivanje prava, poništiti će se rješenje o pravu na sufinanciranje, a podnositelj zahtjeva biti će dužan isplaćeni iznos na ime sufinanciranja vratiti u Proračun Grada Opatije.

Članak 9.

Grad Opatija zadržava pravo neizdavanja rješenja roditelju koji podnosi zahtjev u trenutku kada za to ne postoje dostatna sredstva u Proračunu, a zahtjev se razmatra ponovo kada sredstva budu osigurana izmjenama Proračuna za tekuću godinu.

Članak 10.

Rješenja kojima je prema Odluci o kriterijima za ostvarivanje prava na sufinanciranje troškova programa u ustanovama predškolskog odgoja i obrazovanja drugih osnivača za pedagošku godinu 2022./2023. ("Službenim novinama Primorsko-goranske županije" broj 22/22) odobreno sufinanciranja smještaja djece u tekućoj pedagoškoj godini izmijeniti će se po zahtjevu roditelja u skladu s odredbama ove odluke.

Članak 11.

1) Ova Odluka objavljuje se u "Službenim novinama Primorsko-goranske županije", a stupa na snagu osmog dana od dana objave.

2) Stupanjem na snagu Ove odluke prestaje važiti Odluka o kriterijima za ostvarivanje prava na sufinanciranje troškova programa u ustanovama predškolskog odgoja i obrazovanja drugih osnivača za pedagošku godinu 2022./2023. ("Službene novine Primorsko-goranske županije" broj 22/22) i Odluka o uvjetima i načinu sufinanciranja djelatnosti dadilja ("Službene novine Primorsko-goranske županije" broj 5/15).

KLASA: 601-02/22-01/6

UR.BROJ: 2170-12-01-22-1

Opatija, kolovoz 2022.

GRADSKO VIJEĆE GRADA OPATIJE

Predsjednica Gradskog vijeća

Dr.sc. Neva Slani